Kyjev 11. októbra 2017 (TASR/HSP/Foto:TASR/AP-Sergei Chuzavkov)
Výroky prezidenta ČR Miloša Zemana ohľadom Krymského polostrova a sankcií uvalených na Rusko, ktoré zazneli v jeho prejave na pôde Parlamentného zhromaždenia Rady Európy (PZ RE), prijali na Ukrajine s rozhorčením. Uvádza sa to vo vyhlásení ukrajinského ministerstva zahraničných vecí, o ktorom informovala agentúra Ukrinform.
Pokus navrhnúť nielen zmierenie s agresorom, ale aj legitimizáciu anexie Krymu prostredníctvom "predaja" časti nášho územia je pre súčasnú Európu absolútne neprijateľná, píše sa vo vyhlásení. Podotýka sa v ňom, že "ťažko uveriť, že toto počujeme od prezidenta krajiny, ktorá si toľko vytrpela kvôli mníchovskému diktátu".
"V podmienkach, keď tisíce Ukrajincov prišli o život rukou ruských okupantov, desiatky tisíc Ukrajincov a krymských Tatárov je prenasledovaných okupačným režimom, je toto (Zemanovo) vyhlásenie (…) zjavným cynizmom," dodalo ministerstvo, ktoré zdôraznilo, že "Ukrajina nikdy nebude obchodovať so svojím územím, svojimi hodnotami a svojou slobodou".
Minister zahraničných vecí Pavlo Klimkin vo svojom príspevku na sociálnej sieti Twitter uviedol, že Zemanovo vyhlásenie v PZ RE sa – vzhľadom na jeho predchádzajúce výroky – dalo čakať, "preto treba bojovať s tými, kto ho pozval, aby (v pléne) vystúpil".
"Nechajte Zemana na pokoji. Jeho nezmeníte. V divadle sú režiséri a sú herci. Tí, ktorí ho (Zemana) pozvali, aby predniesol prejav, vedeli, čo povie. To s nimi treba bojovať," poznamenal Klimkin.
Prezident ČR v utorok vo svojom prejave pred PZ RE označil ruskú anexiu Krymského polostrova za "fait accompli", teda hotovú záležitosť. Ukrajine odporučil, aby sa dohodla s Moskvou na kompenzácii vo svoj prospech, a odmietol účinnosť protiruských sankcií.
Zemana za jeho slová kritizovala česká vládna, vládne i opozičné strany.